Koue kos – ’n heerlike reis, sê Anna-Mart | SARIE
Anna-Mart van der Merwe. FOTO Morne van Zyl	29 Augustusus 2016
Koue kos – ’n heerlike reis, sê Anna-Mart	deur Marguerite van Wyk
Enigiemand wat al in ’n verhouding was, sal die romantiese rolprent Dis koue kos skat geniet, meen Anna-Mart van der Merwe, wat die hoofrol van die sensuele Clara Brand, kosskrywer by die glanstydskrif Eva, vertolk. Sy kook konfyt, smul aan sappige koeke – trooskos – nadat haar man, “Bernard die Bliksem”, haar ná jare verneuk met die blonde Anaïs. Laasgenoemde spreek die middeljarige Bernard, wat sy rol uistekende vertolk (die kyker hou níks van hom nie!), aan as “Boepie”.
“Jy herken iets van die onderskeie karakters en hoe hulle op situasies reageer. Deon Lotz (“Bernard die Bliksem”) en Frank (Ari, die Griekse sjef) is so reg en eg … die manne sal verstaan,” meen sy. Frank is sexy, sy stem rasper tot in jou siel.
Die fliek is volgens haar ’n “wegbreek saam met pêlle – ’n Marita van der Vyver-storie met die wonderlike regisseur Etienne Fourie aan die stuur – daar wag ’n heerlike reis,” reken sy.
“Daar was bittermin voorbereidingstyd en van dag een af moes die spelers en tegniese span hande vat en spring. Die samehorigheid sal ek nooit vergeet nie.”
Maar daar was ook vele komiese insidente tydens die verfilming. Soos Doug die mopshond (die karakter Tjoklit) se diva-buie. “Daar is ook ’n toneel wat ons uiteindelik moes sny, waar Clara elektriese drade regmaak. Hulle het gevra dat ek die drade ’n sekere afstand van my gesig af moes hou. Dit was om alles mooi te omraam, soos die kameramanne sal sê. Die hartseer van die saak is ek besef toe ek kan die vader weet niks sien nie. Dis súlke tyd, nou is ek die trotse eienaar van ’n bril …’’
“Ek het nog nooit saam met hom gewerk nie, maar ons ken mekaar al jare via die bedryf. Dit is ’n genade as jy saam met iemand soos hy kan werk. Hy is no nonsense, toegewyd en ondersteunend.”
En Frank het agterna gesê. “Ja, sy soen lekker, maar sy is só professioneel. En sy is gorgeous. Voor ons begin skiet het, het ek en Anna-Mart en haar man, George, saam koffie gedrink. Ons ken mekaar al jare.”
Dink sy die fliek gaan baie vroue, wat soos Clara deur ’n “Bernard die bliksem” verneuk word, bemoedig?
“Jy is die somtotaal van jou hele lewe, nie net van een trauma wat oor jou pad kom nie. Moet nooit toelaat dat jy of iemand anders jou in ’n boksie druk nie en wie jy is of jou waarde bepaal nie. Breek daai boksies oop.” Dit is wat dié fliek wys.
Anna-Mart is ook mal oor die titel van die fliek. “Ek hoor elke keer Marita van der Vyver se stem in my kop wanneer ek dit lees.”